Document ID: 32013R0447

KOMISJONI RAKENDUSMÄÄRUS (EL) nr 447/2013,
15. mai 2013,
millega kehtestatakse menetlus alternatiivsete investeerimisfondide valitsejate jaoks, kes otsustavad kasutada Euroopa Parlamendi direktiivi 2011/61/EL kohast osalemisvõimalust
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 8. juuni 2011. aasta direktiivi 2011/61/EL alternatiivsete investeerimisfondide valitsejate kohta, millega muudetakse direktiive 2003/41/EÜ ja 2009/65/EÜ ning määruseid (EÜ) nr 1060/2009 ja (EL) nr 1095/2010, (1) eriti selle artikli 3 lõiget 5,
ning arvestades järgmist:
(1)
Direktiivi 2011/61/EL artikli 3 lõike 4 kohaselt võivad kõnealuse direktiivi artikli 3 lõikes 2 sätestatud tingimustele vastavad alternatiivsete investeerimisfondide (AIFid) valitsejad otsustada kasutada kõnealuse direktiivi kohast osalemisvõimalust, et kasutada direktiivist tulenevaid õigusi. Osalemise korral kohaldatakse AIFi valitseja suhtes direktiivi 2011/61/EL täies ulatuses.
(2)
Direktiiviga 2011/61/EL on kehtestatud tegevusloa taotlemise menetlus AIFi valitsejate jaoks. Kõnealuse menetluse kohaselt esitatavad dokumendid ja teave sisaldavad vajalikke üksikasju taotluse esitanud AIFi valitseja kohta ning seepärast tuleks samu dokumente ja menetlusi kasutada ka osalemise taotluse korral. Puuduvad konkreetsed põhjused, miks peaks osalemise korral kasutama muud menetlust kui see, mida kohaldatakse nende AIFi valitsejate suhtes, kelle valitsetavad varad ületavad direktiivi 2011/61/EL artikli 3 lõikes 2 sätestatud künniseid. Seepärast peaks AIFi valitsejad, kes otsustavad kasutada direktiivi 2011/61/EL kohast osalemisvõimalust, järgima sama menetlust, mis on kehtestatud AIFi valitsejate puhul, kes on kohustatud taotlema tegevusluba direktiivi 2011/61/EL alusel.
(3)
AIFi valitsejad, kellel on õigus osaleda, on need AIFi valitsejad, kes on varem registreeritud direktiivi 2011/61/EL artikli 3 lõike 3 kohaselt või kellele on antud luba tegutseda eurofondide fondivalitsejana vastavalt Euroopa Parlamendi ja nõukogu 13. juuli 2009. aasta direktiivile 2009/65/EÜ vabalt võõrandatavatesse väärtpaberitesse ühiseks investeeringuks loodud ettevõtjaid (eurofondid) käsitlevate õigus- ja haldusnormide kooskõlastamise kohta (2). On asjakohane vältida topelt aruandlust ning võtta arvesse dokumente ja teavet, mille AIFi valitsejad on pädevatele asutustele juba esitanud registreerimise ja tegevusloa taotlemise menetluste raames, tingimusel et kõnealused dokumendid ja teave on ajakohased.
(4)
Pädevad asutused peaksid analüüsima osalemise taotlust ning andma selleks tegevusloa samadel tingimustel ja sama menetluse alusel, mida kohaldatakse nende AIFi valitsejate suhtes, kelle valitsetavad varad ületavad direktiivi 2011/61/EL artikli 3 lõikes 2 sätestatud künniseid.
(5)
Oluline on selgitada seost nende AIFi valitsejate suhtes kohaldatava menetluse, kes otsustavad kasutada osalemisvõimalust, ning direktiivi 2011/61/EL alusel AIFi valitsejatele antud tegevusloa tühistamise vahel. Direktiivi 2011/61/EL alusel tegevusloa saanud AIFi valitseja, kelle valitsetavad varad hiljem vähenevad allapoole direktiivi 2011/61/EL artikli 3 lõikes 2 sätestatud künnist, säilitab tegevusloa ning tema suhtes kohaldatakse kõnealust direktiivi täies ulatuses seni, kuni tegevusluba ei ole tühistatud. Tegevusloa tühistamist ei tohiks automaatselt põhjustada tegevusluba omava AIFi valitseja valitsevate varade vähenemine allapoole asjaomast künnist, see peaks toimuma üksnes AIFi valitseja taotluse alusel. Seepärast ei tohiks olla AIFi valitsejal võimalik taotleda osalemist seni, kuni ta omab direktiivi 2011/61/EL kohast tegevusluba; samas AIFi valitsejal, kelle tegevusluba on tema taotluse alusel tühistatud, peaks siiski olema võimalik kasutada direktiivi 2011/61/EL kohast osalemisvõimalust.
(6)
Direktiiviga 2011/61/EL kohustatakse liikmesriike kohaldama alates 22. juulist 2013 õigus- ja haldusnorme, millega võetakse üle kõnealune direktiiv. Seepärast hakatakse ka käesolevat määrust kohaldama alates samast kuupäevast.
(7)
Käesolevas määruses sätestatud meetmed on kooskõlas Euroopa väärtpaberikomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Osalemisvõimaluse kasutamise menetlus ja tingimused
1. Alternatiivse investeerimisfondi (AIF) valitseja, kes vastab direktiivi 2011/61/EL artikli 3 lõikes 2 sätestatud tingimustele ja otsustab kasutada kõnealuse direktiivi kohast osalemisvõimalust, esitab oma päritoluliikmesriigi pädevale asutusele tegevusloa taotluse.
Taotluse puhul järgitakse sama menetlust, mis on ette nähtud direktiivi 2011/61/EL artikli 7 lõigetes 1-5 ja selle rakendusmeetmetes.
2. Päritoluliikmesriigi pädev asutus võib vabastada lõikes 1 osutatud AIFi valitseja kõnealuse direktiivi artikli 7 kohaselt nõutud teabe ja dokumentide esitamisest tingimusel, et see teave või need dokumendid on pädevale asutusele juba esitatud registreerimise eesmärgil vastavalt kõnealuse direktiivi artikli 3 lõikele 3 või tegevusloa taotlemise menetluse osana vastavalt direktiivi 2009/65/EÜ artiklile 5, ning tingimusel, et see teave või need dokumendid on ikka veel ajakohased, mida kinnitab AIFi valitseja kirjalikult.
3. Päritoluliikmesriigi pädev asutus annab tegevusloa sama menetluse alusel, mis on kehtestatud direktiivi 2011/61/EL artikli 8 lõigetes 1-5.
Artikkel 2
Jõustumine ja kohaldamine
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolevat määrust kohaldatakse alates 22. juulist 2013.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 15. mai 2013

Labels: 12
2